ประเทศปารากวัย

| สาธารณรัฐปารากวัย República del Paraguay (สเปน) Tetã Paraguái (กวารานี) |
| --- | --- |
   ธงชาติ    ตราแผ่นดิน  
คำขวัญ: "สันติภาพและความยุติธรรม" (สเปน: Paz y justicia)
เพลงชาติ: "เพลงชาติปารากวัย"
ที่ตั้งของ ประเทศปารากวัย  (เขียว)ในทวีปอเมริกาใต้  (เทา)

เมืองหลวง และเมืองใหญ่สุด: อาซุนซิออน 25°16′S 57°40′W﻿ / ﻿25.267°S 57.667°W﻿ / -25.267; -57.667
ภาษาราชการ: สเปน กวารานี
กลุ่มชาติพันธุ์  (ค.ศ. 2019): 95% เมสติโซ (ลูกผสมระหว่างชนผิวขาวกับชนพื้นเมือง) 5% อื่น ๆ (รวมถึงชนพื้นเมือง)
ศาสนา  (ค.ศ. 2018): 96.1% คริสต์ —88.3% โรมันคาทอลิก —7.8% นิกายอื่น ๆ 2.6% ไม่มี 0.4% อื่น ๆ 0.8% ไม่ตอบ
การปกครอง: รัฐเดี่ยว สาธารณรัฐระบบประธานาธิบดี

• ประธานาธิบดี : ซานเตียโก เปญญา
• รองประธานาธิบดี : เปโดร อาเลียนา
 
สภานิติบัญญัติ: รัฐสภา
• สภาสูง: วุฒิสภา
• สภาล่าง: สภาผู้แทนราษฎร
เอกราช จากสเปน

• ประกาศ : 14 พฤษภาคม ค.ศ. 1811
• ได้รับการรับรอง : 25 พฤศจิกายน ค.ศ. 1842
• เข้าเป็นสมาชิกสหประชาชาติ : 24 ตุลาคม ค.ศ. 1945
 
พื้นที่
• รวม: 406,796 ตารางกิโลเมตร (157,065 ตารางไมล์) (อันดับที่ 60)
• แหล่งน้ำ (%): 2.6
ประชากร
• ค.ศ. 2021 ประมาณ: 7,359,000 (อันดับที่ 104)
• ความหนาแน่น: 18.00 ต่อตารางกิโลเมตร (46.6 ต่อตารางไมล์) (อันดับที่ 210)
จีดีพี (อำนาจซื้อ) : ค.ศ. 2020 (ประมาณ)
• รวม: 101.075 พันล้านดอลลาร์สหรัฐ (อันดับที่ 90)
• ต่อหัว: 15,030 ดอลลาร์สหรัฐ (อันดับที่ 96)
จีดีพี (ราคาตลาด) : ค.ศ. 2020 (ประมาณ)
• รวม: 44.557 พันล้านดอลลาร์สหรัฐ (อันดับที่ 94)
• ต่อหัว: 6,230 ดอลลาร์สหรัฐ (อันดับที่ 94)
จีนี (ค.ศ. 2018): 46.2 สูง
เอชดีไอ (ค.ศ. 2019):  0.728 สูง · อันดับที่ 103
สกุลเงิน: กวารานี (PYG)
เขตเวลา: UTC–4 (PYT)
• ฤดูร้อน (เวลาออมแสง): UTC–3 (PYST)
รูปแบบวันที่: วว-ดด-ปปปป
ขับรถด้าน: ขวามือ
รหัสโทรศัพท์: +595
โดเมนบนสุด: .py
ปารากวัย (สเปน: Paraguay, ออกเสียง: [paɾaˈɣwaj] ( ฟังเสียง); กวารานี: Paraguái) หรือชื่ออย่างเป็นทางการว่า สาธารณรัฐปารากวัย (สเปน: República del Paraguay; กวารานี: Tetã Paraguái) เป็นประเทศหนึ่งในทวีปอเมริกาใต้ มีอาณาเขตจรดประเทศบราซิลทางทิศตะวันออกและทิศตะวันออกเฉียงเหนือ จรดประเทศอาร์เจนตินาทางทิศใต้และทิศตะวันตกเฉียงใต้ และจรดประเทศโบลิเวียทางทิศตะวันตกเฉียงเหนือ มีประชากร 7 ล้านคน โดยเกือบ 3 ล้านคนในจำนวนนี้อาศัยอยู่ในกรุงอาซุนซิออน (เมืองหลวงและเมืองที่ใหญ่ที่สุด) และเขตเมืองโดยรอบ แม้ว่าจะเป็นหนึ่งในสองประเทศในอเมริกาใต้ที่ไม่มีทางออกสู่ทะเล (อีกประเทศหนึ่งคือโบลิเวีย) แต่ปารากวัยก็มีชายฝั่ง ชายหาด และท่าเรือริมแม่น้ำปารากวัยและแม่น้ำปารานาซึ่งเป็นทางออกสู่มหาสมุทรแอตแลนติกผ่านทางน้ำปารานา–ปารากวัย
ผู้พิชิตชาวสเปนมาถึงบริเวณที่เป็นประเทศปารากวัยใน ค.ศ. 1524 และใน ค.ศ. 1537 ได้ตั้งเมืองอาซุนซิออนเป็นเมืองหลวงแห่งแรกของเขตผู้ว่าราชการริโอเดลาปลาตา ในคริสต์ศตวรรษที่ 17 ปารากวัยเป็นศูนย์กลางของนิคมมิชชันนารีเยสุอิตที่ซึ่งชาวกวารานีพื้นเมืองได้เข้ารีตนับถือศาสนาคริสต์และได้รับการแนะนำให้รู้จักวัฒนธรรมยุโรป หลังจากการขับไล่คณะเยสุอิตออกจากดินแดนของสเปนใน ค.ศ. 1767 ปารากวัยก็กลายเป็นอาณานิคมชายขอบมากขึ้นเรื่อย ๆ โดยมีศูนย์กลางเมืองและผู้ตั้งถิ่นฐานไม่มากนัก หลังจากได้รับเอกราชจากสเปนในต้นคริสต์ศตวรรษที่ 19 ปารากวัยถูกปกครองโดยรัฐบาลอำนาจนิยมชุดต่าง ๆ ซึ่งมีนโยบายชาตินิยม ลัทธิแยกอยู่โดดเดี่ยว และลัทธิคุ้มครอง ช่วงเวลานี้สิ้นสุดลงด้วยสงครามปารากวัย (ค.ศ. 1864–1870) ซึ่งสร้างความเสียหายอย่างหนัก ระหว่างสงครามนี้ปารากวัยสูญเสียประชากรจำนวนครึ่งหนึ่งและเสียดินแดนประมาณร้อยละ 25–33 ให้แก่ไตรพันธมิตรอาร์เจนตินา บราซิล และอุรุกวัย ในคริสต์ศตวรรษที่ 20 ปารากวัยต้องเผชิญกับความขัดแย้งระหว่างประเทศที่สำคัญอีกครั้งหนึ่ง นั่นคือสงครามชาโก (ค.ศ. 1932–1935) กับโบลิเวีย ซึ่งปารากวัยเป็นฝ่ายชนะ หลังจากนั้นประเทศนี้ก็ตกอยู่ภายใต้การปกครองของเผด็จการทหารชุดต่าง ๆ และลงเอยด้วยระบอบของอัลเฟรโด เอสโตรสเนร์ ซึ่งกินเวลานาน 35 ปีจนกระทั่งถูกโค่นล้มโดยรัฐประหารภายในของทหารเมื่อ ค.ศ. 1989 นี่เป็นจุดเริ่มต้นของยุคประชาธิปไตยของปารากวัยซึ่งดำเนินต่อมาจนถึงทุกวันนี้
ปารากวัยเป็นประเทศกำลังพัฒนา และเป็นสมาชิกก่อตั้งของตลาดร่วมอเมริกาใต้ตอนล่าง สหประชาชาติ องค์การนานารัฐอเมริกา ขบวนการไม่ฝักใฝ่ฝ่ายใด และกลุ่มลิมา นอกจากนี้ เมืองลูเกในเขตมหานครอาซุนซิออนยังเป็นที่ตั้งของสมาพันธ์ฟุตบอลอเมริกาใต้อีกด้วย
ชาวปารากวัยเจ็ดล้านคนส่วนใหญ่เป็นประชากรสายเลือดผสมหรือเมสติโซ และวัฒนธรรมกวารานียังคงมีอิทธิพลอย่างกว้างขวาง ประชากรมากกว่าร้อยละ 90 พูดภาษาย่อยต่าง ๆ ของภาษากวารานีควบคู่ไปกับภาษาสเปน แม้จะมีประวัติศาสตร์เกี่ยวกับความยากจนและการปราบปรามทางการเมือง แต่จากดัชนีประสบการณ์เชิงบวกใน ค.ศ. 2017 ซึ่งอ้างอิงข้อมูลจากการสำรวจความคิดเห็นทั่วโลกนั้น ปารากวัยได้รับการจัดอันดับให้เป็น "สถานที่ที่มีความสุขที่สุดในโลก"